ያለምንም ማስያዣ የኦሮሚያ ኅብረት ሥራ ባንክን 247.1 ሚሊዮን ብር ዋስትና በማስገባት የተጠረጠሩ ሥራ አስኪያጆች ተከሰሱ
የማይገባ ጥቅም ለማግኘትና ለማስገኘት በማሰብ ከኦሮሚያ ኅብረት ሥራ ባንክ አክሲዮን ማኅበር ጅግጅጋ ቅርንጫፍ፣ ያለምንም የመያዣ ውል ባንኩ 247.1 ሚሊዮን ብር ዋስትና እንዲገባ በማድረግ የተጠረጠሩት የባንኩ ዋና ሥራ አስኪያጅና ምክትላቸው ተከሰሱ፡፡ዋና ሥራ አስኪያጁ አቶ አበራ አስፋውና ምክትላቸው አቶ ብሩክ ከተማ ሥልጣናቸውን ያላግባብ በመጠቀም በድምሩ ከ45 በላይ ለሚሆኑ የተለያዩ ድርጅቶች የቅድመ ክፍያ ዋስትና፣ የመልካም አፈጻጸም መተማመኛ ዋስትናና የጨረታ ማስከበሪያ ዋስትና በመፈረም ባንኩ ያላግባብ ዋስትና እንዲገባ ማድረጋቸውን በመጥቀስ ክስ የመሠረተባቸው፣ የፌዴራል ጠቅላይ ዓቃቤ ሕግ የሙስና ወንጀሎች ዓቃቤ ሕግ ነው፡፡ዓቃቤ ሕግ በተከሳሾቹ ላይ ሁለት ክሶችን ያቀረበባቸው ሲሆን፣ የባንኩ ዋና ሥራ አስኪያጅ አቶ አበራ ለዘጠኝ የተለያዩ ድርጅቶች ባንኩ 20,568,358 ብር ዋስትና እንዲገባ ሲያደርጉ፣ ለባንኩ መከፈል የነበረበት 87,382 ብር እንዳይከፈል ማድረጋቸውንም ዓቃቤ ሕግ በመጀመሪያ ክሱ አስረድቷል፡፡ምክትል ሥራ አስኪያጁ አቶ ብሩክም ዓቃቤ ሕግ በአንደኛ ክሱ ላይ እንዳስቀመጠው፣ ለተለያዩ 25 ድርጅቶች ባንኩ 78,135,653 ብር ዋስትና እንዲገባ አድርገዋል፡፡ ባንኩ ዋስትና ከገባበት የገንዘብ መጠን ላይ ማግኘት የነበረበትን 769,288 ብር እንዲያጣም አድርገዋል ተብሏል፡፡በሁለተኛው ክስ ሁለቱም ተከሳሾች በድምሩ ከ45 በላይ ለሚሆኑ የተለያዩ ድርጅቶች 148,327,247 ብር ዋስትና ባንኩ እንዲገባ ማድረጋቸውን፣ ባንኩ ማግኘት የነበረበትን 862,276 ብር እንዲያጣ ማድረጋቸውን ዓቃቤ ሕግ በክሱ ጠቅሷል፡፡ሥራ አስኪያጆቹ በሁለቱም ክሶች በድምሩ 247,111,258 ብር ባንኩ ዋስትና እንዲገባ በማድረጋቸውና ባንኩን 1,718,946 ብር በማሳጣታቸው፣ በከባድ የሙስና ወንጀልና ከባድ የእምነት ማጉደል ወንጀል ክስ እንደመሠረተባቸው ለፌዴራል ከፍተኛ ፍርድ ቤት አንደኛ ወንጀል ችሎት የቀረበው ክስ ያስረዳል፡፡ ተጠርጣሪዎቹ ረቡዕ ጥቅምት 16 ቀን 2009 ዓ.ም. ፍርድ ቤት እንዲቀርቡ ትዕዛዝ ተሰጥቷል፡፡ 